Købsaftalen - LE LAW
Hvad sker der, når vi har underskrevet købsaftalen?
Når købsaftalen er underskrevet af både køber og sælger, deponerer køber den kontante udbetaling hos ejendomsmægleren. Herefter sammensætter køber sin restfinansiering - typisk i form af størst muligt kreditforeningslån, samt et banklån eller et sælgerpantebrev.
Den, der berigtiger handlen, udfærdiger skøde på grundlag af købsaftalen til brug for den tinglysningsmæssige registrering af handlen. Tidspunktet for registrering af skødet afhænger af fristen i købsaftalen. I forbindelse med registrering af skødet i det digitale system skal køber og sælger hver især have NemID. I de situationer hvor køber/sælger absolut ikke har mulighed for at installere NemID, skal der underskrives en fuldmagt som udstedes til den berigtigende rådgiver, som kan signere skødet på vegne af køber/sælger.
Når skødet er tinglyst, vil det som oftest være påført anmærkninger, om sælgers ”gamle” lån, der ikke skal overtages af køber.
Når sælgers bank har indfriet og aflyst sælgers lån af tingbogen, sendes skødet på ny til tinglysning for sletning af anmærkninger. Ved anmærkning forstås en ”advarsel” til køber om, at der er noget i tingbogen, der ikke stemmer overens.